Sukladno članku 1. Odluke Grada Pule o povjeravanju poslova organizacije gradskih manifestacija u 2022. godini, KLASA: 024-02/22-01/81, URBROJ: 2163-7-01-01-0019-22-2 od 28.04.2022. godine kao i Dopuni Odluke Grada Pule o povjeravanju poslova organizacije gradskih manifestacija u 2022. godini KLASA:0 24-02/22-01/81, URBROJ: 2163-7-01-01-0019-22-4 od 09.05.2022. godine, Javna ustanova Pula Film Festival objavljuje sljedeći

**JAVNI POZIV ZA PRIKUPLJANJE PONUDA ZA ORGANIZACIJU GASTRO – ENO MANIFESTACIJE U SKLOPU PULSKOG KULTURNOG LJETA U TITOVOM PARKU**

**1. PREDMET JAVNOG POZIVA:**

Organizacija gastro – eno manifestacije u sklopu Pulskog kulturnog ljeta

**2. LOKACIJA:**

Titov park, Pula

**3. VRIJEME ODRŽAVANJA:**

Od 14. srpnja do 28. kolovoza 2022. godine (svakodnevno, u vremenu od 18:00 do 0:00 sati)

**4. JU PULA FILM FESTIVAL OSIGURAVA:**

* korištenje javne površine Titovog parka, Pula;
* priključak na električni ormarić

**5. OBVEZE IZABRANOG PONUDITELJA:**

* osmisliti koncept manifestacije;
* osigurati postavljanje pokretne opreme (drveni podest, odgovarajuće univerzalne kućice, maksimalno 4 visoka barska stola po kućici (bez sjedećih mjesta), minimalno 3 kemijska toaleta);
* organizirati ugostiteljsku djelatnost na manifestaciji sukladno Zakonu o ugostiteljskoj djelatnosti i pozitivnim zakonskim propisima RH;
* osigurati potreban razglas i rasvjetu u skladu s Odlukom o komunalnom redu, KLASA:947-03/21-01/799, URBROJ:2168/01-05-03-0270-21-3 od 16. studenoga 2021. vodeći računa da razina buke bude unutar granica dopuštenih vrijednosti određenih posebnim propisima.
* organizirati zaštitarsku službu za čuvanje kućica i čuvanje javnog reda i mira na javnom skupu;
* ugovoriti osiguranje od odgovornosti prema trećim osobama;
* osigurati čistoću (svakodnevno čišćenje te vraćanje lokacije u prvobitno stanje u roku od 5 dana od završetka manifestacije, briga o čistoći i upotrebljivosti toaleta);
* s Pula Herculaneom d.o.o. dogovoriti odvoz otpada i bio otpada čiji trošak snosi Ponuditelj
* snositi trošak električne energije (opskrba i mreža) sukladno obračunu HEP-a. Obračun se vrši po tarifnom modelu Crveni.
* osigurati električara koji će izvršiti spajanje kućica na struju, a po potrebi i vodoinstalatera;
* osmisliti vizualni identitet i promovirati manifestaciju;
* osigurati poštivanje svih ostalih zakonskih pretpostavku nužnih za održavanje manifestacije (prijava javnog skupa, ZAMP, suglasnost nadležnog Stožera civilne zaštite, sanitarni uvjeti i sl.). U slučaju da inspekcijski ili neki drugi nadzor nadležnih tijela utvrdi nepravilnosti u poslovanju, JU Pula Film Festival ne snosi nikakvu odgovornost za isto.

**6. DOKUMENTACIJA KOJA SE PRILAŽE UZ PONUDU:**

* naziv natjecatelja, OIB, adresa sjedišta natjecatelja, odgovorna osoba – za pravnu osobu; a u slučaju zajednice ponuditelja navedeni podaci za sve članove zajednice
* kontakt osoba (ime i prezime, e-mail, telefonski broj);
* preslika obrtnice (za natjecatelja fizičku osobu – obrtnika), odnosno preslika rješenja nadležnog trgovačkog suda o upisu u sudski registar, izvadak iz sudskog registra ili registra udruga (za ponuditelja pravnu osobu) iz kojeg mora biti vidljivo da je ponuditelj registriran za obavljanje djelatnosti organizacije manifestacija;
* detaljan opis ugostiteljske ponude te opis i raspored odvijanja planiranog zabavnog programa;
* grafički prikaz prijedloga razmještaja opreme/kućica u prostoru (Titov park);
* prijedlog vizualnog identiteta i plan promocije manifestacije;
* popis i opis dosadašnjih realiziranih manifestacija u organizaciji Ponuditelja;
* dokaz da Ponuditelj nema nepodmirenih obveza prema Gradu Puli;
* dokaz da se protiv pravne osobe Ponuditelja i odgovorne osobe u pravnoj osobi, odnosno fizičke osobe Ponuditelja ne vodi kazneni postupak po službenoj dužnosti (potvrda ne starija od mjesec dana od dana objavljivanja ovog javnog poziva),
* izjava da nad Ponuditeljem nije pokrenut stečajni postupak i da se Ponuditelj ne nalazi u postupku likvidacije,
* izjava da Ponuditelj nije u postupku obustavljanja poslovne djelatnosti ili da je nije već obustavio.

**7. ROK ZA PODNOŠENJE I NAČIN DOSTAVE PONUDE:**

Pismena ponuda se dostavlja poštom preporučeno ili osobno u zatvorenoj omotnici s naznakom:

**„Javni poziv za organizaciju gastro – eno manifestacije u Titovom parku“ – NE OTVARATI**

**Pula Film Festival**

**Uspon na Kaštel 2**

**52 100 Pula**

Rok za zaprimanje ponuda je **zaključno do 27. lipnja 2022. godine u 12,00 sati bez obzira na način dostave.**

Zaprimljene prijave otvara Povjerenstvo za otvaranje i ocjenu prijava po javnom pozivu za prikupljanje ponuda za organizaciju gastro – eno manifestacije u sklopu Pulskog kulturnog ljeta u Titovom parku.

Neće se razmatrati prijave koje pristignu izvan roka određenog Javnim pozivom, nepotpune prijave ili prijave koji ne zadovoljavaju kriterije Javnog poziva. Iznimno, ako je to potrebno radi ispunjenja svrhe ovog Javnog poziva, Povjerenstvo može pozvati Ponuditelja da u roku od 2 (dva) dana dostavi dodatnu dokumentaciju koja nedostaje uz prijavu.

**8. ODABIR PONUDITELJA:**

Kriteriji za odabir Ponuditelja su:

1. Kvaliteta i raznolikost ugostiteljske ponude
2. Plan promocije
3. Dosadašnje dokazivo iskustvo u organiziranju sličnih manifestacija

Ukupan broj bodova po kategoriji definiran je u tablici u nastavku:

|  |  |  |
| --- | --- | --- |
| Redni broj | **KRITERIJ** | **BROJ BODOVA** |
| **1.** | Kvaliteta i raznolikost ugostiteljske ponude | 1-20 |
| **2.** | Plan promocije | 1-5 |
| **3.** | Dosadašnje dokazivo iskustvo u organiziranju sličnih manifestacija | 1-15 |

Povjerenstvo za odabir razmotrit će pristigle ponude. Ponuditelj čija je ponuda ocijenjena najvišim brojem bodova bit će odabran.

Vrednovanje ponuda temelji se na diskrecijskoj ocjeni ponuda od strane članova Povjerenstva.

Ponude se ne otvaraju javno, a o rezultatu će Ponuditelji biti obaviješteni najkasnije u roku 10 (deset) dana od isteka roka za dostavljanje ponude putem elektroničke adrese navedene u prijavi.

JU Pula Film Festival nije dužan odabrati ponudu te je ovlašten u bilo kojoj fazi postupka odustati od prihvata ponude, sve do trenutka sklapanja ugovora s odabranim Ponuditeljem, bez prava bilo kojeg Ponuditelja na naknadu bilo kakve štete koja mu zbog tog razloga nastane ili može nastati.

Za predmet Javnog poziva sklopit će se ugovor o organizaciji programa s jednim odabranim ponuditeljem kojim će se regulirati međusobna prava i obveze Ponuditelja. U svrhu osiguranja ravnopravnosti svih potencijalnih Ponuditelja, Pula Film Festival ne može davati prethodna mišljenja o prihvatljivosti prijavljene ponude, aktivnosti ili troškova navedenih u prijavi.

**9. ZAVRŠNE ODREDBE:**

Ponuditelj je prijavom na ovaj Javni poziv suglasan da se sve obavijesti dostavljaju, te da se sva komunikacija vrši putem elektroničke adrese navedene u prijavi.

Zaprimljene prijave na Javni poziv se ne vraćaju.

Pula Film Festival, kao voditelj obrade osobnih podataka, će s osobnim podacima fizičkih osoba (osobe ovlaštene za zastupanje nakladnika, voditelji projekata i dr.) postupati sukladno Općoj uredbi (EU) 2016/679 o zaštiti pojedinaca u vezi s obradom osobnih podataka i slobodnom kretanju takvih podataka, nacionalnim zakonom Republike Hrvatske temeljenom na predmetnoj Uredbi uz primjenu odgovarajućih tehničkih i sigurnosnih mjera zaštite osobnih podataka od neovlaštenog pristupa, zlouporabe, otkrivanja, gubitka ili uništenja. Svi prijavitelji podnošenjem prijave daju svoju suglasnost Pula Film Festivalu da u njoj navedene osobne podatke prikuplja i obrađuje u svrhu obrade i financiranja prijavljenih programa, te da ih može koristiti u svrhu organizacije manifestacije, kontaktiranja i objave na internetskim stranicama i/ili u javnom glasilu. Prava prijavitelja i postupanje u odnosu na njegove osobne podatke objavljena su na <http://www.pula.hr/hr/rad-gradske-uprave/gdpr/>

Izrazi koji se koriste u ovom pozivu, a imaju rodno značenje, bez obzira na to jesu li korišteni u muškom ili ženskom rodu, odnose se na jednak način na muški i ženski rod.

Pula Film Festival zadržava pravo ne izabrati niti jednog Ponuditelja te pravo poništenja Javnog poziva bez obrazloženja u tijeku trajanja javnog poziva ili nakon dovršetka.

**10. OSTALO**

Kontakt: info@pulafilmfestival.hr